Összesen 1 millió euró (314 millió forint) tőkebefektetést kap az állami Hiventures Kockázati Tőkealap-kezelőtől a meseolvasást forradalmasító BOOKR Kids – közölte a cég a Forbes.hu szerkesztőségével. A 3 éves startup interaktív könyveket és alkalmazásokat fejleszt, gyerekeknek, könyvkiadóknak, cégeknek és oktatási intézményeknek. Egyedülálló módon digitalizálja az eddig csupán papíralapon elérhető mesekincset, valamint új formátumot kínál az IP (szerzői jog) tulajdonosoknak.

Legfőbb célunk, hogy hidat építsünk a könyvek és a digitális világ között, azért, hogy a képernyő mellett az irodalom és az életük természetes részévé váljon. Játékosítottuk a könyveket, miközben a tartalom megmaradt, csak a forma és a platform változott. A BOOKR Kids a “legális” tabletezést jelenti a gyerekek számára, hiszen a szülők, a tanítók, és az oktatási szakértők is elismerik a pedagógiai fejlesztő hatását – mondta el Horváth Dorka, a BOOKR Kids alapító-ügyvezetője.

A BOOKR Kids a szeptemberi tanévtől egy speciális pedagógiai-módszertani csomaggal is jelen lesz a magyar általános iskolákban – a szövegértés fejlesztéséért megálmodott különleges edukációs program a Digitális Jólét Program támogatásával jött létre és már idén pályázható az Intézményi digitális fejlesztési terv keretein belül.

A dinamikusan fejlődő vállalkozás az idei évben már behozta a tavalyi árbevételét, az éves terv pedig 500 000 euró (160 millió forint). Az immár 5 országban jelen lévő cég a tőkeinjekciónak köszönhetően további nemzetközi terjeszkedést tervez, de van már szerződött partnerünk Kínában és Norvégiában is. A kínai projekt különösen fontos mérföldkövet jelent számukra, hiszen az ország egyik legjobban fejlődő nyelviskolának készítenek egy angol nyelvtanulást segítő platformot, olyan partnerekkel, mint az Edutainment Licensing.

“A három fővel induló cégünk az elmúlt években software fejlesztői, nemzetközi sales és edukációs szakértői csapattal bővült, mára húsz állandó munkatársat és számos külső szakértőt foglalkoztatunk. Ennek köszönhetően naponta sok ezer család használja a BOOKR Kids alkalmazásait a világ minden táján” – tette hozzá Karányi Dani, a BOOKR Kids egyik alapítója.